*Anexa la OMT nr……din ………*

**REZOLUŢIA MEPC.303(72)**

# (adoptată la 13 aprilie 2018)

**AMENDAMENTE LA CODUL PENTRU CONSTRUCŢIA ŞI ECHIPAMENTUL NAVELOR PENTRU TRANSPORTUL ÎN VRAC AL PRODUSELOR CHIMICE PERICULOASE (CODUL BCH)**

**(Model de Certificat de conformitate pentru transportul în vrac al produselor chimice periculoase)**

COMITETUL PENTRU PROTECŢIA MEDIULUI MARIN,

AMINTIND articolul 38(a) din Convenția privind crearea Organizației Maritime Internaționale referitor la funcțiile Comitetului pentru protecția mediului marin (Comitetul) conferite acestuia prin convențiile internaționale pentru prevenirea și controlul poluării marine de către nave,

AMINTIND, DE ASEMENEA, rezoluția MEPC.20(22) prin care a adoptat *Codul pentru construcția și echipamentul navelor pentru transportul în vrac al produselor chimice periculoase (Codul BCH)*, și rezoluția MEPC.16(22) prin care Codul BCH a devenit obligatoriu în conformitate cu Anexa II din Convenția internațională din 1973 pentru prevenirea poluării de către nave, așa cum a fost modificată prin Protocolul din 1978 referitor la aceasta (MARPOL),

NOTÂND articolul 16 din MARPOL și regula 1.4 din Anexa II la MARPOL referitor la procedura de amendare a Codului BCH,

LUÂND ÎN CONSIDERARE, în cadrul celei de-a șaptezeci și doua sesiune a sa, amendamentele propuse la Codul BCH referitor la Modelul de Certificat de conformitate pentru transportul în vrac al produselor chimice periculoase,

1 ADOPTĂ, în conformitate cu articolul 16(2)(d) din MARPOL, amendamentele la Codul BCH, al căror text este prezentat în anexa la prezenta rezoluție;

2 STABILEŞTE, în conformitate cu articolul 16(2)(f)(iii) din MARPOL, că amendamentele la Codul BCH se vor considera ca fiind acceptate la 1 iulie 2019, cu excepția cazului în care înainte de această dată, cel puțin o treime din părți sau părțile ale căror flote comerciale reprezintă în total nu mai puțin de 50% din tonajul brut al flotei comerciale mondiale, vor fi notificat Organizației obiecțiunile lor la aceste amendamente;

3 INVITĂ părțile să ia notă că, în conformitate cu articolul 16(2)(g)(ii) din MARPOL, amendamentele la Codul BCH vor intra în vigoare la 1 ianuarie 2020, după acceptarea lor în conformitate cu paragraful 2 de mai sus;

4 INVITĂ DE ASEMENEA, Comitetul de siguranță maritimă să ia notă de această rezoluție și să ia măsurile pe care le consideră adecvate;

5 SOLICITĂ secretarului general, în conformitate cu articolul 16(2)(e) din MARPOL, să transmită tuturor părților la MARPOL, copii certificate ale prezentei rezoluții și ale textului amendamentelor la Codul BCH conținut în anexă; și

6 SOLICITĂ ÎN PLUS secretarului general să transmită membrilor Organizației care nu sunt părți la MARPOL copii ale prezentei rezoluții și ale anexei sale.

*ANEXA*

*la Rezoluția MEPC.303(72)*

**AMENDAMENTELE LA CODUL PENTRU CONSTRUCŢIA ŞI ECHIPAMENTUL NAVELOR PENTRU TRANSPORTUL ÎN VRAC AL PRODUSELOR CHIMICE PERICULOASE (CODUL BCH)**

**(Model de Certificat de conformitate pentru transportul în vrac al produselor chimice periculoase)**

**APENDICE**

**MODEL DE CERTIFICAT DE CONFORMITATE PENTRU TRANSPORTUL ÎN VRAC AL PRODUSELOR CHIMICE PERICULOASE**

1 Paragraful existent 6 se înlocuiește cu următorul;

„6 Manualele de încărcare și stabilitate cerute de paragraful 2.2.1.1 din Cod au fost furnizate navei într-o formă aprobată.”

2 Se adaugă un nou paragraf 7 după cum urmează :

„7 Nava trebuie să fie încărcată:

.1\* numai în conformitate cu condițiile de încărcare care au fost verificate că satisfac cerințele privind stabilitatea în stare intactă și de avarie, utilizând calculatorul de stabilitate aprobat, instalat în conformitate cu paragraful 2.2.1.2 din Cod;

.2\* în cazul în care este acordată o derogare permisă în temeiul paragrafului 2.2.1.3 din Cod și nu este instalat calculatorul de stabilitate aprobat, cerut de paragraful 2.2.1.2 din Cod, încărcarea trebuie să fie făcută în conformitate cu una sau mai multe dintre următoarele metode aprobate:

(i)\* în conformitate cu condițiile de încărcare prevăzute în manualele de încărcare și stabilitate aprobate, menționate la paragraful 6 de mai sus; sau

(ii)\* în conformitate cu condițiile de încărcare verificate de la distanță utilizând un mijloc aprobat............; sau

(iii)\* în conformitate cu o condiție de încărcare care se află într-o gamă aprobată de condiții, definite în manualele de încărcare și stabilitate aprobate, menționate la paragraful 6 de mai sus; sau

(iv)\* în conformitate cu o condiție de încărcare verificată, utilizând datele KG/GM critice aprobate, definite în manualele de încărcare și stabilitate aprobate, menționate la paragraful 6 de mai sus; și

.3\* în conformitate cu limitările de încărcare anexate la acest Certificat.

În cazul în care este necesară încărcarea navei altfel decât în conformitate cu instrucțiunile mai sus menționate, atunci calculele necesare pentru a se justifica condițiile de încărcare propuse trebuie comunicate Administrației care a emis certificatul, care poate autoriza în scris adoptarea condițiilor de încărcare propuse.\*\*

\_\_\_\_\_\_\_\_\_\_\_\_\_\_\_\_\_

\* Se elimină, după caz.

\*\* În loc să fie încorporat în certificat acest text poate fi anexat la certificat, dacă este semnat și ștampilat corespunzător.”